תושבי ישראל שאימצו ילד זכאים לקבל עבורו קצבת ילדים.
הזכאות לקצבה חלה מיום קבלת הילד לאומנה (לא מהיום שבו התקבל צו האימוץ בבית המשפט), ובמקרים שבהם נעשה האימוץ בחו"ל - מיום כניסת הילד לארץ.
תושבי ישראל שאימצו ילד.
על ההורים להגיש תביעה לקצבת ילדים על גבי טופס תביעה אישית לקצבת ילדים בסניף המוסד לביטוח לאומי הסמוך למקום מגוריהם - לאיתור הסניף הקרוב.
ניתן להגיש את התביעה ולקבל את הקצבה מייד עם קבלת הילד בפועל לאומנה למטרת אימוץ. אין צורך להמתין עד למתן צו האימוץ בבית המשפט.
אם הילד התקבל לאימוץ בארץ (על ידי השירות למען הילד במשרד הרווחה), יש לצרף לתביעה אישור מהשירות למען הילד, הכולל את שמות ההורים המאמצים ומספרי תעודות הזהות שלהם, שם הילד, תאריך לידתו ומספר הזהות הזמני שניתן לו.
אם הילד אומץ בחו"ל, ניתן להגיש את התביעה רק לאחר שנרשם בתעודת הזהות של ההורים המאמצים.
הקצבה תשולם לחשבונו של ההורה המאמץ.
אם האימוץ או כניסת הילד לארץ היו עד ל-15 בחודש, קצבת הילדים תשולם החל מחודש האימוץ או מחודש כניסת הילד לארץ.
אם האימוץ או כניסת הילד לארץ היו מה-16 בחודש ואילך, קצבת הילדים תשולם החל מהחודש שלאחר חודש האימוץ, או מהחודש שלאחר חודש כניסת הילד לארץ.
יש להגיש את התביעה בתוך 12 חודשים מיום קבלת הילד לאומנה למטרת אימוץ בארץ, או מיום קבלת הילד לאימוץ בחו"ל (מי שיגישו תביעה לאחר שחלפו 12 חודשים ממועד זה, יוכלו לקבל תשלום רטרואקטיבי עבור 12 חודשים בלבד מיום הגשת התביעה).
הורים המקבלים קצבת הבטחת הכנסה, קצבת מזונות, קצבת זיקנה עם תוספת השלמת הכנסה או קצבת שאירים עם תוספת השלמת הכנסה, יקבלו עבור ילד שלישי וילד רביעי (עבור כל אחד מהם) תוספת בסך 99 ש"ח (נכון ל-2019).
אוחזר מתוך "https://www.kolzchut.org.il/he/קצבת_ילדים_להורים_מאמצים"
עודכן לאחרונה ב־19:50, 25 במרץ 2019. לחצו כאן להיסטוריית הדף.